הלהקה נהנתה מפופולריות כבר בשני אלבומיה הראשונים, אך הצלחתה הגדולה הגיעה רק עם צאת השלישי - The Black Parade, אשר נמכר בכל העולם בכ-500,000 עותקים חודשים ספורים מיציאתו.
היסטוריה.
את הלהקה הקימו ג'רארד ויי, המתופף מאט פליסייר, והגיטריסט ריי טורו. פגישת ההקלטות הראשונה של החבורה הייתה על גגו של פליסייר בה הוקלטו שיריה הראשונים שנכתבו על ידי הסולן,Skylines &amp;Turnstiles"" "Our Lady of Sorrows"(בעבר נקרא "Bring More Knives") ו-"Cubicles".
מייקי ויי, אחיו הצעיר של ג'רארד, אהב מאוד את קלטת הדמו והחליט להצטרף ללהקה. הארבעה ניגשו לחברת ההקלטות Eyeball Records, שם פגשו בפרנק איירו, סולן להקת Pencey Prep שהתפרקה, אשר ביקש להצטרף אליהם. כעבור שלושה חודשים הקליטה הלהקה את אלבומה הראשון "I Brought You My Bullets, You Brought Me Your Love", אשר יצא תחת חברת הקלטות ב-2002. מתוך אלבום זה יצאו שלושה סינגלים:
"Honey, This Mirror Isn't Big Enough for the Two of Us", "Vampires Will Never Hurt You", ו-"Headfirst for Halos". ג'רארד סיפר שמספר שירים ממנו מייצגים עבורו את מה שקרה באסון התאומים – אותו אסון שהוא ראה מול עיניו.
בשנת 2003 מיי כמיקל רומנס עברה לחברת ההקלטות "Reprise Records". תחילה השתתפו בסיבוב ההופעות עם להקת "Avenged Sevenfold", ולאחריו החלו חברי הלהקה לעבוד על האלבום השני: "Three Cheers for Sweet Revenge", אותו הוציאו בשנת 2004. האלבום זכה לפופולריות גדולה והגיע למעמד פלטינה בתוך שנה. מתוך אלבום זה יצאו ארבעה סינגלים: "Thank you for the venom", "I'm Not Okay (I Promise)" ",Helena" ו"The Ghost of You". באלבום מסופר על איש שאהובתו נהרגה. הוא אינו יכול להתאחד עם אהובתו אך על מנת להחזירה לחיים עליו להרוג 1,000 נשמות רעות, אחרי שהרג 999 נשמות רעות, גילה שהנשמה ה-1,000 היא בעצם – הוא. ב-DVD Life on the Murder Scene ג'רארד דיבר על האלבום ואמר שהוא מספר בעיקר על "הפחד לאבד מישהו". ג'רארד ויי, סולן הלהקה, הכין את עטיפת האלבום ואת עטיפות הסינגלים ששוחררו.
מיי כמיקל רומנס הופיעו בכמה מסיבובי הופעות כמו "Taste of Chaos" ו"Warped Tour", ובקיץ 2005 חיממו בהופעה את הלהקה גרין דיי.
ב-21 במרץ 2006 הלהקה הוציאה את ה-DVD הראשון שלה, אשר נקרא "Life on The Murder Scene". הוא יצא כהוקרת תודה למעריצי הלהקה ומספר על תקופת ילדותם, הבעיות בדרך וההצלחות הגדולות. DVD זה כולל בתוכו ראיונות עם חברי הלהקה, הופעות, שירים המבוצעים בהופעה חיה על ידם, קליפים של הלהקה וקטעי וידאו המתעדים כיצד הם הוכנו.
אלבומם השלישי, The Black Parade ("המצעד השחור") יצא לאור ב-23 באוקטובר 2006, זכה להצלחה רבה בכל העולם והגיע למעמד של פלטינה. בשנת 2008, אחרי שהלהקה סיימה את עבודתה על האלבום, הוציאה את ה-DVD השני שלה, שכלל 2 הופעות - אחת במועדון ה"הובקן" בלוס אנג'לס, ואחת במקסיקו סיטי (ההופעה הייתה מורכבת מכל השירים שבמצעד השחור, מתחילת האלבום ועד סופו בסדרם המקורי). שמו של ה-DVD היה "The Black Parade Is Dead".
האלבום מספר את סיפורו של בחור הגוסס מסרטן בבית חולים. לאחר שהוא מת, המצעד השחור מגיע אליו. שם הוא פוגש אנשים, נזכר בזיכרונות ילדות, אהבות נכזבות ואפילו באמו. השיר Welcome to the Black Parade שהיה הלהיט הגדול ביותר של הלהקה, מסכם בשיר אחד את סיפור האלבום כולו. The Black Parade היה גם האלבום הראשון שבו בוב ברייאר מנגן בתופים, כאשר מאט פאליסייר ניגן בתופים באלבום השני שלהם, ולא ברייאר. מהאלבום יצאו חמישה סינגלים: "Welcom to The Black Parade", "I Don't Love You", "Famous Last Words", "Teenagers", ו-"Mama". השיר "dead!" נכלל גם ב-Xbox 360 בגרסה של גיטאר הירו 2.
בשנת 2010, הודיע הגיטריסט של הלהקה פרנק איירו באתר הרשמי של הלהקה שהמתופף בוב בריאר סיים את דרכו בלהקה.
בסוף שנת 2010 הלהקה פרסמה את שמו הרשמי של אלבומם הרביעי -, אלבום קונספט שמדבר על ארבעת ה-Killjoys (ארבעת חברי הלהקה) הנמצאים בקליפורניה של שנת 2019, כאשר חברה סינית בשם better living industries) Bl/ind) משווקת תרופות ה"מעלימות את הרגשות", וססמתם היא "Better Living". מהאלבום שוחררו חמישה סינגלים: Na Na Na, Sing, Planetary (GO!), Bulletproof Heart, The Only Hope For Me is You. האלבום יצא לאור ב-22 בנובמבר 2010, ואת מירב השירים באלבום כתבו ג'רארד ויי, מייקי ויי, פרנק איירו, ריי טורו ובוב בראייר.
בשנת 2011 יצאה הלהקה לסיבוב ההופעות "Honda Civic" עם בלינק-182, שבו נפרדה מהמתופף השלישי שלה, מייקל פדיקון, שהצטרף אליהם בסוף שנת 2010.
ב-14 בספטמבר 2012 פרנק איירו פרסם באתר הרשמי של הלהקה, כי הם מתכוונים לשחרר מאוקטובר 10 שירים, 2 שירים בכל חודש, כך שב-5 בפברואר 2013 ישוחררו שני השירים האחרונים. כל שירים אלו נכנסים תחת כותרת אלבומם החדש "Conventional Weapons", והוא בנוסף מציין כי אלו שירים אשר הם עבדו עליהם ב-2008, בזמן שבין The Black Parade ל־Danger Day: The True Lives Of The Fabulous Killjoys.
ב-22 במרץ 2013 פרסמה הלהקה באתרה הרשמי שהיא מתפרקת.
ב-20 ביולי 2016 הם פרסמו ביוטיוב את mcrx
ב-31 באוקטובר 2019 הם הודיעו על חזרתם לפעילות וקיום מספר הופעות איחוד. במאי 2022 הם שיחררו את השיר foundations of decay, כשבוע לפני תחילת סיבוב ההופעות שלהם.
קלויסטר
קלויסטר (מלטינית: claustrum) הוא אלמנט אדריכלי באדריכלות של מנזרים, קתדרלות וכנסיות מנזר. הקלויסטר הוא חצר מרובעת, המוקפת בארבעת צדדיה בארקדות ובמרכזה גינה או רחבה מרוצפת. הקלויסטר מתוכנן כך שיהיה מוגן מפני גשם אך פתוח לאוויר הצח. קלויסטר הצמוד לקתדרלה (בעיקר באנגליה) מעיד כי שימש מוסד נזירי בשלב כלשהו.
הקלויסטר הגדול ביותר נמצא במנזר צ'רטוזה די פאדולה (Certosa di Padula) בדרום איטליה ושטחו 12,000 מטר רבוע. בארץ ישראל השתמרו כמה קלויסטרים מימי הביניים. המוכר ביותר מביניהם הוא קבר דוד המלך בהר ציון. המבנה הוקם במאה ה-13 על ידי המסדר הפרנציסקני, ומשמש את ישיבת התפוצות.
סומלילנד
הרפובליקה של סומלילנד (בסומלית: Soomaaliland; בערבית: جمهورية صوماليلاند) היא ישות מדינית המתפקדת דה פקטו כמדינה ריבונית, אך אינה מוכרת על ידי שום מדינה אחרת או ארגונים בינלאומיים.
במאי 1991 הכריזו בני שבט איסק על עצמאות סומלילנד, על שטחם של חמישה משמונה-עשר מחוזותיה של סומליה. שטח זה, שגודלו 137,600 קמ"ר, חופף לשטח החסות של סומלילנד הבריטית. הקהילה הבין-לאומית לא הכירה בהכרזת העצמאות של סומלילנד. למרות זאת, מאז פרישת החבל מסומליה, השלטון בסומלילנד יציב יחסית, עם מעט עימותים אלימים ביחס לסומליה.
סומלילנד גובלת באתיופיה, ג'יבוטי, ופונטלנד, ובירתה הרגייסה.
גאוגרפיה.
סומלילנד נמצאת בחלקה המזרחי של קרן אפריקה בין קווי הרוחב 08°00' - 11°30' צפון וקווי האורך 42°30' - 49°00' מזרח. לסומלילנד גבול משותף עם ג'יבוטי למערבה, אתיופיה לדרומה ופונטלנד לצפונה ומזרחה וסומליה למזרחה. לסומלילנד קו חוף באורך כ-740 ק"מ לאורך ים סוף. שטחה של סומלילנד הוא 137,600 קמ"ר, מעט גדול מזה של אנגליה.
אקלימה של סומלילנד מעורב, גשום בחלקו ויבש בחלקו האחר. צפונה של הארץ הררי ובמקומות רבים גובה ההרים נע בין 900 ל-2,100 מטר מעל פני הים. הפסגה הגבוהה ביותר בסומלילנד היא בגובה 2,416 מטר מעל פני הים ושמה שימביר בריס (בסומלית "משכן הציפורים").
הודות למישורים הפוריים הקיימים בחלק מאזורי סומלילנד, קיימת אוכלוסיית חיות בר נודדות עשירה במדינה. רבות מהן חיות מרעה (כגון זברות) הרועות ומתרבות במישורי הסוונה. חלק מחיות הבר קיימות בסומלילנד דרך קבע, כגון הקודו, חזיר הבר, ערוד, חזיר יבלות, אנטילופת ביירה, דיקדיק, צבי ג'ירפי, כבש סומלי, עזי בר וגמלים. בסומלילנד אף מגוון ציפורי בר ודגה עשירה לחוף המדינה.
כלכלה.
כלכלתה של סומלילנד נמצאת עדיין בשלבי התפתחות ראשוניים. אף על פי שהשילינג של סומלילנד הוא מטבע יציב לא נקבעים לו שערי המרה רשמיים אם כי ניתן להמיר בהרגייסה מט"ח לשילינגים בשער ידוע מראש. הבנק המרכזי של המדינה, הבנק של סומלילנד, נוסד מתוקף חוקתה של המדינה בשנת 1994.
עיקר היצוא של סומלילנד הוא חיות משק (מספרן של חיות המשק בסומלילנד הוערך ב-24 מיליון). בשנת 1996 יצאה המדינה 3 מיליון חיות משק למזרח התיכון בלבד. ערב הסעודית אסרה על ייבוא בקר מסומלילנד. סומלילנד אף מייצאת עורות, מור ולבונה.
המכרות היחידים הפעילים במדינה הן מחצבות. במדינה זוהו מרבצי נפט, גז ומינרלים שונים, אף שאלה עדיין לא נוצלו.
ענף כלכלי הוא שוד ים. חופי הישות, כמו גם חופי האזור האוטונומי למחצה הסמוך, פונטלנד, מהווים מעגן לשודדי ים התוקפים את התעבורה הימית העוברת באזור, אם כי אינם תוקפים אניות היוצאות מנמל ברברה. השלטון מנסה להילחם בתופעה, בשלב זה (2021) ללא הצלחה, אך המצב עם השנים משתפר.
מעמדה הבינלאומי של סומלילנד.
המחלוקת בדבר מעמדה הבינלאומי של סומלילנד היא על הלגיטימיות של הישות המכונה סומלילנד לפעול כמדינה עצמאית בנפרד ממדינת סומליה. סומלילנד מוכרת כיום מבחינה חוקית ובינלאומית כמחוז אוטונומי הפועל בתוך הרפובליקה הסומלית, אולם אף לא מדינה אחת בעולם הכירה דה יורה בסומלילנד כמדינה עצמאית.
רקע היסטורי.